 NA CHARLES WASONGA TUME ya Maadili na Kupambana na Ufisadi (EACC) imemwagiza Kiranja wa Wengi Silvanus Osoro kufika mbele ya maafisa wake kuandikisha taarifa kuhusu matamshi ya utovu wa maadili aliyotoa juzi Jumamosi akiwa katika Kaunti ya Bomet. Inadaiwa kuwa Mbunge huyo wa Mugirango Kusini alidai kuwa wabunge hufika afisini mwake kumhonga ili awaidhinishe kuenda safari za ng’ambo. Aidha, anadaiwa kujigamba jinsi ambavyo ametengeneza pesa nyingi tangu alipoingia bungeni, akisema anaweza kunyamazisha kundi la vijana waliozua vurugu wakati wa mkutano uliandaliwa na Mbunge Mwakilishi wa Kike wa Bomet Linet Chepkorir almaarufu ‘Toto’. Kwenye barua yake kwa Bw Osoro, EACC inamtaka kufika katika makao makuu yake Novemba 6, 2023, mwendo wa saa tatu asubuhi kuandikisha taarifa. “Tume inatambua kuwa madai haya yanahusiana na masuala mazito ya kimaadili na ikiwa ni kweli, ni kinyume na hitaji la maadili kwa Maafisa Wakuu wa serikali lililowekwa wazi katika Sura ya Sita ya Katiba na Sheria ya Uongozi na Maadili, 2012,” EACC ikasema. “Kwa hivyo, unahitaji kufika katika makao makuu ya Tume ya Maadili na Kupambana na Ufisadi katika jumba la Integrity, Nairobi, mnamo Novemba 6, 2023, saa tatu asubuhi kuangazia madai hayo na kuandikisha taarifa,” tume hiyo ikaeleza kwenye barua iliyotiwa saini na Naibu Afisa Mkuu Mtendaji Abdi Mohamud. Bw Mohamud alisema maafisa wa EACC, Pius Ndiwa na Michael Ngare watakuwa tayari kumpokea Bw Osoro na kuandikisha taarifa yake. Wakati wa hafla hiyo iliyoandaliwa na Bi Chepkorir chini ya mwavuli wa Hazina ya Kitaifa ya Usawazishaji (NGAAF), Bw Osoro alijigamba jinsi alivyotengeneza pesa tangu alipoingia bungeni. Aliwaonya vijana dhidi ya kuzua vurugu akisema anaweza kuwanyamazisha kwa Sh200 kila mmoja anavyofanya katika eneobunge lake la Mugirango Kusini. “Sasa wewe ukipiga kelele hapa hutakula pesa. Wewe unafikiria mimi ni maskini? Mimi huwapangisha watu laini na kuwapa mia mbili mbili wakienda. Hii ni kazi rahisi, unanyamaza ninazungumza na ninakulipa,” akasema. “Nimehudumu bungeni kwa muda mrefu na kutengeneza pesa za kutosha. Mimi ndiye Kiranja kule bungeni. Ninawasimamia hao wabunge wote. Wakitaka kuenda ng’ambo, wanakuja afisini mwangu na wananiachia zangu ndipo nawapa kibali cha kuenda,” Bw Osoro akanukuliwa akisema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  